b"\n_START_ARTICLE_\nPantalla moduladora interferom\xc3\xa8trica\n_START_PARAGRAPH_\nPantalla moduladora interferom\xc3\xa8trica o pantalla de modulaci\xc3\xb3 interferom\xc3\xa8trica (IMOD de Interferometric modulator display ) \xc3\xa9s una tecnologia utilitzada en pantalles. El color que es mostra \xc3\xa9s el resultat de la interfer\xc3\xa8ncia \xc3\xb2ptica de la llum incident en una microcavitat amb un gruix que es controla electr\xc3\xb2nicament. Una pantalla IMOD es compon de centenars de milers de cavitats interferom\xc3\xa8triques individuals. Les pantalles IMOD s\xc3\xb3n un dels exemples m\xc3\xa9s avan\xc3\xa7ats de sistemes microelectromec\xc3\xa0nics._NEWLINE_Les pantalles dels dispositius m\xc3\xb2bils (tel\xc3\xa8fons m\xc3\xb2bils, PDAs, etc.), han anat evolucionant tenint en compte 2 factors molt importants: en primer lloc que pemetin una major duraci\xc3\xb3 de la bateria i en segon que tinguin una millor visi\xc3\xb3 en totes les condicions ambientals. La tecnologia IMOD (Interferometric Modulator Display) o pantalla moduladora interferom\xc3\xa8trica, est\xc3\xa0 pensada per als dispositius m\xc3\xb2bils, pels 2 motius esmentats anteriorment. Es basa en la tecnologia MEMS (micro-electro-mechanical system), i ofereix una bona visi\xc3\xb3 en quasi totes les condicions ambientals, consumint significativament menys pot\xc3\xa8ncia que qualsevol altre dispositiu disponible avui en dia._NEWLINE_IMOD \xc3\xa9s un dispositiu reflectiu o de tipus biestable. Aix\xc3\xb2 vol dir que \xc3\xa9s capa\xc3\xa7 de mantenir-se en 2 estats (On i Off). El cristall l\xc3\xadquid amb el que est\xc3\xa0 fabricat queda bloquejat en dels dos estats. Aix\xc3\xb2 vol dir que un cop est\xc3\xa0 en una certa configuraci\xc3\xb3 no \xc3\xa9s necessari de refrescar el dispositiu, i per tant es pot mantenir l'\xc3\xbaltima imatge mostrada sense consumir pot\xc3\xa8ncia (te\xc3\xb2ricament). Aquest tipus de pantalles estan fabricades amb un mirall prim sobre un substrat transparent, deixant una separaci\xc3\xb3 d'uns cents de nan\xc3\xb2metres amb aire entre el mirall i el substrat. Per aix\xc3\xb2 quan entra llum ambient en la cavitat i es reflectix en el mirall, interfereix amb si mateixa, produint un color ressonant determinat per la profunditat de la cavitat.\n_START_SECTION_\nFuncionament\n_START_PARAGRAPH_\nB\xc3\xa0sicament una pantalla IMOD consisteix en una cavitat \xc3\xb2ptica ressonant, en la que hi ha una membrana reflectiva, una petita separaci\xc3\xb3 amb aire i una pel\xc2\xb7l\xc3\xadcula prima d'un material met\xc3\xa0l\xc2\xb7lic. Quan la llum ambient incideix a la pantalla, la llum de certes longituds d'ona que s\xc3\xb3n reflectides a la membrana reflectant, estar\xc3\xa0 lleugerament desfasada amb la llum reflectida a la pel\xc2\xb7l\xc3\xadcula prima (depenent de la profunditat de la cavitat). Aquesta difer\xc3\xa8ncia de fase provocar\xc3\xa0 interfer\xc3\xa8ncies constructives o destructives._NEWLINE_La imatge en una pantalla IMOD pot canviar de color a negre, variant l'estat de la membrana. Aix\xc3\xb2 s'aconsegueix aplicant un voltatge a la pel\xc2\xb7l\xc3\xadcula prima, que \xc3\xa9s el\xc3\xa8ctricament conductora i protegida amb una capa d'a\xc3\xafllament. Quan s'aplica el voltatge, les forces electromagn\xc3\xa8tiques causen que la membrana es col\xc2\xb7lapsi. Aquest canvi provoca interfer\xc3\xa8ncies constructives a longituds d'ona ultraviolada (no visibles per l'ull hum\xc3\xa0), per tant la pantalla es veur\xc3\xa0 negra."